钦定古今图书集成/明伦汇编/交谊典/第013卷 > 《怀知赋》张耒
## 钦定古今图书集成/明伦汇编/交谊典/第013卷 > 《怀知赋》张耒

“嗟余生之苦艰，涉世故而多违。坌群嘲而众侮，独孑
孑其从谁？嗟若人之好修，外洵直而中奇。挈予手而
指津，谓余车之不迷。遵常度以夷行，正六辔而安驰。
嗟终日而无禽，曰固然而曷疑。惟言动之合符，若方
圆于矩规。振高言于皇极，流馀丽于奇辞。沃道德以
相酬，心厌满而忘饥。爱日月而畏别，卒悠远而多怀。
跂余望兮莫瞻，将驾言其从之。何出门之多难，顿我
马以嗟咨。山丛丛而造天，车欲进而畏摧。临江湖以
浮舟，蛟龙郁其扬鬐。路幽迥而莫通，心郁塞而增悲。
赠琼瑶以致情，恐所托之吾欺。惟至技之难投，或举
世而莫知。傥一遇而见明，盖至乐之无俪。彼取舍之
迷方，或骨肉而相遗。苟我心之不察”，虽至爱而何施。
故烈士之报知己，或杀身而不辞。岂以生而易名，诚
内激而忘私。风萧萧以戒秋，蝉嘒嘒而鸣悲。白露漙
兮夕凉，庭木飒其先衰。羁我马于东周，盖三岁其于
兹。老骎骎而来逼，心郁郁而不夷。顾所乐之莫徙，托
宵寐兮庶几。酌尊酒以忘忧，写我心兮陈诗。